EBAZPENA, LURRALDE PLANGINTZAREN ETA HIRI AGENDAREN ZUZENDARIARENA ETA TURISMO ETA OSTALARITZAKO ZUZENDARIARENA, TURISMO BALIABIDEEN LURRALDE PLAN SEKTORIALA EGIN AURRETIK KONTSULTA PUBLIKOA EGITEKO DENA

Xedapen Orokorrak Egiteko Prozeduraren ekainaren 30eko 6/2022 Legeak honako hau ezartzen du 11. artikuluan, herritarrei aldez aurretik kontsulta egiteari dagokionez:

*1. Xedapen orokorraren izapidetzea sustatzen duen zuzendaritza-organo edo -zentroak kontsulta publikoan eskatuko du, testu juridiko arauemaileen proposamenak idatzi aurretik, herritarren gizartearen iritzia. Herritarrei aldez aurreko kontsulta egiteko izapidean behar diren neurriak hartuko dira, emakumeen eta gizonen ordezkaritza orekatua dela eta arautzen den eremuan edo sektorean berdintasuna sustatzen duten elkarteek parte hartzen dutela bermatzeko. Era berean, aurretiazko kontsultetan parte hartzen duten enplegatu administratibo edo herritar guztien hizkuntza-eskubideak errespetatuko dira.*

*2. Aurretiazko kontsulta kapitulu honek arautzen duen prestaketa-fasean sartzen da, kontuan hartuta herritarrekiko interakzio-izapide bat dela, eta halako moduz egingo dela non xedapenaren hartzaile izan daitezkeen pertsona guztiek beren iritzia emateko aukera izango duten, behar adinako epean eta gutxienez hamabost egunez, eta testu juridiko jakin bat onartu aurretik.*

*3. Aurretiazko kontsultaren izapidea xedapen orokorraren izapidea sustatu duen zuzendaritza-zentroak edo organoak bete ahal izango du, Euskal Autonomia Erkidegoko Administrazio Publikoaren egoitza elektronikoko iragarki-taulan iragarkia jarrita. Herritarrei berariaz gonbidapena egingo zaie informazioari buruzko iritzia eman dezaten, eta iritzia emango da araua onartzeko beharrari eta egokitasunari buruz, arauaren helburuei buruz, konpondu nahi diren arazoei buruz eta izan litezkeen bestelako aukera erregulatzaile eta ez-erregulatzaileei buruz.*

*4. Testu juridiko arauemaile bat onartu ondoren, prozedura arauemailearen instrukzio-faseko entzunaldiaren eta jendaurreko informazioaren izapideak artikulu honetan jasotako herritarren parte-hartzearen eskakizuna bete dezake, eta memorietan jasota utzi. ".*

Bestalde, Administrazio Publikoen Administrazio Prozedura Erkidearen urriaren 1eko 39/2015 Legearen 133.1 artikuluak xedatzen duenez, etorkizuneko arauak uki ditzakeen subjektuek eta antolakunderik ordezkagarrienek honako hauei buruz duten iritzia jasoko da: ekimenarekin konpondu nahi diren arazoak, araua onartzeko premia eta egokitasuna, arauaren helburuak eta egon daitezkeen bestelako aukera erregulatzaile eta ez-erregulatzaileak.

Turismo, Merkataritza eta Kontsumo Saileko Turismo eta Ostalaritza Zuzendaritza eta Lurralde Plangintza, Etxebizitza eta Garraio Saileko Lurralde Plangintzaren eta Hiri Agendaren Zuzendaritza dira Baliabide Turistikoen Lurralde Plan Sektoriala egiteko prozedurari hasiera emango dioten organo sustatzaileak. Beraz, artikulu horretan ezarritakoa betez eta herritarrek berrikuspenaren prozeduran parte har dezaten bultzatzeko, 15 eguneko epea irekitzen da kontsulta publikoa egiteko, bai Euskal Autonomia Erkidegoko Administrazio Orokorraren egoitza elektronikoko iragarki-taularen bidez, bai Legegunea webguneko garrantzi juridikoko informazioari buruzko atalaren eta Irekia gobernu irekiaren plataformaren bidez.

Horrenbestez, honako hau

EBAZTEN DUGU

**Lehenengoa. – Turismo Baliabideen Lurralde Plan Sektoriala egiteko prozesuari buruzko kontsulta publikoa egitea, plana egin aurretik, 15 egun balioduneko epean, ebazpen hau egoitza elektronikoko iragarki-taulan argitaratu eta hurrengo egunetik aurrera.**

**Bigarrena.- Ebazpen honen eranskina onartzea, herritarrek ekimenari buruzko iritzia eman dezaten behar den informazioarekin.**

Vitoria-Gasteiz

*Elektronikoki sinatua*

|  |  |
| --- | --- |
| Lurralde Plangintzaren eta Hiri Agendaren zuzendariaIGNACIO DE LA PUERTA RUEDA | Turismo eta Ostalaritzako zuzendariaAROA JILETE GONZÁLEZ |

ERANSKINA, TURISMO ETA OSTALARITZAKO ZUZENDARIAREN ETA LURRALDE PLANGINTZAREN ETA HIRI AGENDAREN ZUZENDARIAREN EBAZPENARENA. EBAZPEN HORREN BIDEZ, KONTSULTA PUBLIKOA EGITEN DA BALIABIDE TURISTIKOEN LURRALDE PLAN SEKTORIALA IDATZI AURRETIK.

1.- Ekimenaren bidez konpondu nahi diren arazoak:

Turismoa lehen mailako jarduera ekonomikoa da, eta eraginkortasunez lagundu behar du desberdintasuna murrizten eta gizarte baketsu eta inklusiboak sustatzen, 2015eko Euskadiko Turismo Jasangarriaren Munduko Goi Bileran sinatutako Turismo Jasangarriaren +20 Gutunak jasotzen duen bezala. Konpromiso horren ildotik, Eusko Jaurlaritzak Euskadiko Turismoaren Kode Etikoa ezarri du, eskualdean turismo jasangarriko politikak garatzea gidatzen duena. Kode horrek tokiko komunitateen parte-hartze osoa eta orekatua sustatzearen garrantzia nabarmentzen du, eta aitortzen du Euskadiko turismoa ezin dela euskal gizarte osotik bereizi. Gainera, egungo antolamendu-politiketan, etorkizuneko belaunaldientzako egungo baliabideak zaintzeko eta gure ondare komun baliotsuaren babesa eta osotasuna bermatzeko beharra nabarmentzen da, ondare materiala zein immateriala. Euskadin, beraz, turismoa printzipio horiekin lerrokatutako praktika bihurtzen da, esperientzia jasangarria eta ingurunearekin harmonian dagoena eskainiz.

Bestalde, jarduera hori etengabeko dinamismo-aldaketa sakoneko une batean murgilduta dago. Une horretan, aldi baterako ostatu-figura berriak eta Internetek mesedetutako zerbitzuak emateko plataforma berriak sartzen ari dira, eta horrek lehia globalizatua eta bezeroen profil berria sortzen ditu.

Ekimen hau abian jarrita, hasiera ematen zaio Baliabide Turistikoen Lurralde Plan Sektoriala idazteko beharrezko prozedurari, Turismoari buruzko uztailaren 28ko 13/2016 Legearen 10. artikulutik eratorritako agindua betez, eta Euskal Autonomia Erkidegoko lurralde-plangintza egungo turismoaren dinamikara egokitzen da.

2. Proiektatutako erregulazioaren beharra eta horri buruz indarrean dagoen araudia.

Turismo, Merkataritza eta Kontsumo Sailak Turismoari buruzko uztailaren 28ko 13/2016 LEGEA sustatu zuen. 5.1.g) artikuluan adierazten da itunak sinatu ahal izango direla administrazio publikoekin, lurralde-plan sektoriala edo helmuga turistikoen plan zuzentzaileak batera egiteko. Kasu honetan, Lurralde Plangintza, Etxebizitza eta Garraio Sailak, Turismo, Merkataritza eta Kontsumo Sailarekin lankidetzan, Euskadiko Baliabide Turistikoen Lurralde Plan Sektoriala idaztea sustatzen du, jarduera turistikoak lurraldean duen eragin garrantzitsua planifikatu behar delako.

Turismoaren arloan indarrean dagoen araudia hemen aurki daiteke:

[https://www.euskadi.eus/informazioa/turismo-legeria/web01-a2turism/eu /](https://www.euskadi.eus/informacion/legislacion-turistica/web01-a2turism/es/)

3.- Berrikuspenaren helburuak:

Hauek dira arauaren helburu nagusiak:

1. Indarrean dauden Lurralde Antolamenduaren Gidalerroekin bat datorren turismo-jarduera lortzeko irizpideak adieraztea.
2. Turismoak lurraldean duen eragina arautzea. Azpimarratu behar da LPSaren funtzioa ez dela turismo-estrategia bihurtzea.
3. Baliabide turistikoak GISen geoerreferentziatzea eta, ondoren, Geoeuskadin sartzea.
4. Gobernantza-ereduan aurrera egitea.

4.- Izan litezkeen bestelako aukera erregulatzaileak eta ez-erregulatzaileak.

Ez da egokia Baliabide Turistikoen Lurralde Plan Sektoriala ez egitea, Turismoari buruzko uztailaren 28ko 13/2016 Legearen 10. artikuluan xedatutakoaren arabera nahitaez bete behar baita.

|  |  |  |
| --- | --- | --- |
|  |  |  |